text: Kommunens bil udbrændte
  05 april 2017 kl. 06.21
  For anden gang på to uger er der mistanke om, at en bil er antændt i Haderslev.
  Der har atter været brand i en bil i Haderslev. Kl. 05.30 rykkede Brand og Redning Sønderjylland ud til en bilbrand i det nordlige Haderslev. Denne gang gik det ud over en af Haderslev Kommunes biler på en p-plads ved Christen Kolds Vej.
  Der foreligger allerede nu mistanke om, at bilen er antændt. Årsagen skal findes i, at den ene rude i bilen var knust på en måde, som ikke forårsages af varme.
  Politiet efterforsker sagen. Lederen af lokalpolitiet i Haderslev, John Weber Pedersen, bekræfter over for TV SYD, at bilen tilhørte Haderslev Kommune, og at der endnu ikke er vidner til episoden.
  Så sent som for to uger siden udbrændte en af JydskeVestkystens redaktionsbiler i det centrale Haderslev. Det var anden gang på et halvt år, at en af avisens biler udbrændte. Begge gange er der mistanke om, at nogen har sat ild til bilen.
  